1. ปัจจัยความเสี่ยง

1. ความเสี่ยงจากการประกอบธุรกิจ

1.1
ความเสี่ยงจากการออกมาตรการควบคุมและจำกัดการใช้และการผลิตสินค้าที่มีใยหินเป็นส่วนผสม

ปัจจุบันมีนักวิจัยและสถาบันชั้นนำในต่างประเทศที่เชื่อมั่นว่าความเสี่ยงต่อสุขภาพอนามัยจากใยหินประเภท
Chrysotile ซึ่งเป็นส่วนผสมของกระเบื้องหลังคาไฟเบอร์ซีเมนต์
อยู่ในระดับที่ต่ำหากมีมาตรการควบคุมการฟุ้งกระจายของฝุ่นที่รัดกุมระหว่างกระบวนการผลิต[1]
อย่างไรก็ดี บริษัทตระหนักดีถึงข้อวิตกเกี่ยวกับสุขภาพอนามัยของผู้บริโภค
จึงมีการติดตามการศึกษาและวิจัยในประเด็นนี้อย่างใกล้ชิด เพื่อให้ทั้งภาครัฐและผู้บริโภคมีความรู้
ความเข้าใจที่ถูกต้องเกี่ยวกับใยหิน
อันจะเป็นประโยชน์ต่อการกำหนดนโยบายของภาครัฐที่เกี่ยวข้องกับสินค้าที่มีส่วนผสมใยหินต่อไป
ซึ่งที่ผ่านมา บริษัทในฐานะสมาชิกกลุ่มอุตสาหกรรมหลังคาและอุปกรณ์
ของสภาอุตสาหกรรมไทยได้นำเสนอข้อมูลและผลการศึกษาที่เป็นประโยชน์ให้หน่วยงานภาครัฐได้รับทราบ
เพื่อเป็นข้อมูลประกอบการพิจารณาใช้สิทธิออกเสียงในการประชุม Intergovernmental
Negotiating Committee ซึ่งจัดโดย United Nations Environment Program (UNEP)
เมื่อวันที่ 18 กันยายน 2547 ที่กรุงเจนีวา ประเทศสวิสเซอร์แลนด์
โดยมติที่ประชุมเห็นด้วยกับข้อเสนอของสภาอุตสาหกรรม ที่ให้นำสาร Chrysotile Asbestos
ออกจากบัญชีรายชื่อวัตถุอันตราย (Prior Informed Consent หรือ “PIC” list)

บริษัทมีนโยบายในการลดความเสี่ยงดังกล่าว โดยการออกผลิตภัณฑ์แบบใหม่ที่ไม่ใช้ใยหินเป็นส่วนผสม
(Non-Asbestos) โดยใช้เครื่องหมายการค้าภายใต้ชื่อ “เจียระไน”
ทั้งนี้เพื่อเพิ่มความหลากหลายของผลิตภัณฑ์หลังคา ผนัง และไม้ฝา
เพื่อรองรับกระแสสินค้าที่เป็นมิตรกับสิ่งแวดล้อม

1.2 ความเสี่ยงจากการแข่งขันทางด้านราคา

บริษัทมีความเสี่ยงจากการแข่งขันทางด้านราคา โดยเฉพาะในสินค้ากระเบื้องคอนกรีต
เนื่องจากเป็นสินค้าที่มีรูปลักษณ์ที่ไม่แตกต่างกันระหว่างผู้ผลิต
อีกทั้งผู้ผลิตหลายรายมีกำลังการผลิตส่วนเกิน ในระหว่างปี 2547 : 2548 : 2549
ราคาสินค้าได้ปรับลดลงดังนี้ 2,676 : 2566 : 2552 บาทต่อตันตามลำดับ
ส่งผลทำให้ความสามารถในการทำกำไรลดลง

บริษัทมีนโยบายป้องกันความเสี่ยงดังกล่าว โดยหันไปเน้นในเรื่องคุณภาพของการให้บริการเป็นหลัก
ทั้งในด้านการจัดส่งสินค้าที่ตรงต่อเวลา และการบริการก่อนและหลังการขาย
เพื่อสร้างจุดแตกต่างที่ดีกว่า นอกจากนี้บริษัทมีนโยบายนำเสนอผลิตภัณฑ์ใหม่ซึ่งมีต้นทุนต่ำออกสู่ตลาด
เพื่อรักษาความสามารถในการทำกำไรโดยรวมของบริษัท

1.3 ความเสี่ยงจากการเพิ่มขึ้นของต้นทุนค่าขนส่ง

เนื่องจากสินค้าของบริษัทเป็นสินค้าที่มีน้ำหนักและมีโอกาสแตกเสียหายได้ง่าย
ต้นทุนในการขนส่งสินค้าจึงอยู่ในระดับสูงเมื่อเทียบกับมูลค่าของสินค้า นอกจากนี้
บริษัทอาจต้องเผชิญกับความเสี่ยงจากความผันผวนของราคาน้ำมันและอัตราค่าขนส่ง
ซึ่งมีผลกระทบต่อค่าใช้จ่ายและกำไรของบริษัทหากบริษัทไม่มีมาตรการรองรับ
เพื่อบรรเทาผลกระทบดังกล่าว
บริษัทจึงได้ปรับปรุงกระบวนการขนส่งโดยกำหนดให้การสั่งซื้อจะต้องเต็มจำนวนบรรทุกต่อครั้ง
หรือการขนส่งไปยังลูกค้าในพื้นที่ใกล้กันในกรณีที่จำนวนสั่งซื้อรายเดียวไม่เต็มเที่ยว รวมทั้งในปี
2549 บริษัทได้เพิ่มการจัดส่งทางเรือ ซึ่งมีค่าขนส่งที่ต่ำกว่าทางบก โดยให้จัดส่งสินค้าไปทางภาคใต้
อีกทั้งบริษัทได้พยายามผลักดันให้ลูกค้ารับสินค้าเองเพิ่มขึ้น โดยลูกค้าจะใช้การเดินรถ 2 ขา เช่น
ขาขึ้นลูกค้าใช้รถมาส่งพืชผลและขาล่องก็ให้รับสินค้าของบริษัทกลับไป
ทำให้ค่าขนส่งของลูกค้าและของบริษัทลดลง

1.4 ความเสี่ยงจากการเปลี่ยนแปลงทางด้านรสนิยมของผู้บริโภค

ปัจจุบันความต้องการของผู้บริโภค
ได้เปลี่ยนแปลงรสนิยมจากเดิมที่ใช้กระเบื้องหลังคาไฟเบอร์ซีเมนต์เป็นหลัก
ไปนิยมใช้กระเบื้องหลังคาคอนกรีตสำหรับบ้านที่อยู่อาศัย และหลังคาเหล็กเคลือบสี (Metal Sheet
) สำหรับโรงงานและคลังสินค้า เพื่อป้องกันความเสี่ยงดังกล่าว
บริษัทจึงมีนโยบายเพิ่มความหลากหลายของผลิตภัณฑ์ เช่น พัฒนากระเบื้องหลังคาแบบเรียบ
สำหรับไม้ฝาสังเคราะห์ มีการพัฒนาเป็นไม้ระแนง, ไม้เชิงชาย ไม้บัว และแผ่นผนัง เป็นต้น
อย่างไรก็ดีบริษัทยังคงนโยบายการผลิตกระเบื้องหลังคาไฟเบอร์ซีเมนต์ต่อไป
เนื่องจากความต้องการในตลาดยังคงเป็นองค์ประกอบสำคัญของอุปสงค์รวมของหลังคาในประเทศ
นอกจากนี้บริษัทยังมีนโยบายขยายการส่งออก
โดยเฉพาะในกลุ่มประเทศเพื่อนบ้านที่ยังคงนิยมใช้ผลิตภัณฑ์กระเบื้องไฟเบอร์ซีเมนต์
เพื่อเป็นการขยายฐานของตลาดให้กว้างยิ่งขึ้น

1.5 ความเสี่ยงจากการผันผวนของรายได้ผู้บริโภคภาคเกษตรกรรมซึ่งพึ่งพิงฤดูกาล

บริษัทตระหนักดีถึงยอดขายกระเบื้องไฟเบอร์ซีเมนต์ขึ้นอยู่กับฤดูกาลเก็บเกี่ยวของภาคเกษตรกรรม
บริษัทจึงได้เร่งพัฒนาตลาดส่งออกทำให้รายได้จากการส่งออกเพิ่มขึ้นจากร้อยละ 4.89
ของรายได้รวมในปี 2548 มาเป็นร้อยละ 7.44 ของรายได้รวมในปี 2549 หรือเพิ่มขึ้นร้อยละ
77.20 ซึ่งจะช่วยขยายฐานของรายได้ในช่วงนอกฤดูกาล
ตลอดจนการขยายตลาดในโครงการบ้านที่อยู่อาศัยทั้งภาครัฐและเอกชน
รวมทั้งการพัฒนาตลาดฝาผนังให้สามารถใช้ทั้งภายในและภายนอกอาคาร
ซึ่งจะส่งผลให้การพึ่งพาการขายให้แก่ภาคเกษตรกรลดลงและยอดขายมีความสมดุลยิ่งขึ้นในแต่ละไตรมาส

1.6 ความเสี่ยงในการจัดหาแหล่งวัตถุดิบและการเพิ่มขึ้นของราคาวัตถุดิบ

วัตถุดิบที่มีมูลค่าซื้อสูงสุด ได้แก่ ปูนซีเมนต์ ในปี 2549
ในอดีตบริษัทได้จัดซื้อปูนซีเมนต์จากผู้ผลิตรายเดียว
จึงมีความเสี่ยงที่อาจขาดแคลนวัตถุดิบหากผู้ผลิตรายนั้นเกิดประสบปัญหาทางด้านการผลิตหรือการขนส่ง
เพื่อลดความเสี่ยงดังกล่าว บริษัทได้เริ่มซื้อปูนซีเมนต์จากผู้ผลิตรายอื่นๆ เพิ่มขึ้น

สำหรับวัตถุดิบอื่น
ส่วนใหญ่บริษัทจัดหาได้จากหลายแหล่งในประเทศและจากผู้ขายหลายรายซึ่งสามารถส่งได้อย่างต่อเนื่องในระยะยาว
ส่วนใยหินซึ่งเป็นวัตถุดิบที่ต้องนำเข้าจากต่างประเทศ ที่ผ่านมาไม่เคยประสบปัญหาขาดแคลน
เนื่องจากบริษัทมีการวางแผนล่วงหน้าทั้งในด้านปริมาณและแหล่งที่ซื้อ โดยมีหน่วยงานในการจัดซื้อ
รวมทั้งมีการวิจัยและพัฒนาเกี่ยวกับวัตถุดิบทดแทนอย่างต่อเนื่อง
เพื่อเป็นหลักประกันสำหรับการผลิตที่มีคุณภาพ และต้นทุนที่เหมาะสม

1.7 ความเสี่ยงจากการด้อยค่าของที่ดินที่ยังไม่ใช้ในการดำเนินงาน

ปัจจุบัน บริษัทมีที่ดินที่ไม่ได้ใช้ในการดำเนินงานได้ซื้อในแต่ละภูมิภาค ได้แก่ จังหวัดลำปาง ชลบุรี
ขอนแก่น และสุราษฎร์ธานี โดยในอดีตบริษัทมีนโยบายจะขยายโรงงานไปในภูมิภาคต่างๆ
แต่เมื่อเกิดวิกฤติเศรษฐกิจขึ้นบริษัทจึงได้เลิกล้มโครงการ
ที่ดินที่ไม่ได้ใช้ในการดำเนินงานมีมูลค่าทางบัญชีทั้งสิ้น 86.06 ล้านบาท ณ วันสิ้นปี 2549
คิดเป็นร้อยละ 4.67 ของมูลค่าสินทรัพย์รวมที่ดินส่วนใหญ่มีมูลค่าประเมินสูงกว่ามูลค่าทางบัญชี

ทั้งนี้ บริษัทยังไม่มีนโยบายที่จะขายที่ดินที่ยังไม่ได้ใช้ในการดำเนินงานดังกล่าว
เนื่องจากบริษัทได้ใช้พื้นที่โรงงานเกือบเต็มพื้นที่แล้ว
ในอนาคตบริษัทอาจพิจารณานำที่ดินที่ยังไม่ได้ใช้ในการดำเนินงานดังกล่าวมาพัฒนาเพื่อรองรับการขยายกำลังการผลิต
หรือเพื่อนำไปใช้เป็นศูนย์กระจายสินค้าในแต่ละภูมิภาคได้

1.8 ความเสี่ยงจากกระบวนการขนส่งสินค้า

บริษัทตระหนักถึงความเสี่ยงจากกระบวนการขนส่งสินค้าให้ตรงต่อเวลา
จึงมีแนวทางในการป้องกันความเสี่ยงดังกล่าวในเชิงรุก
โดยฝ่ายบริการลูกค้าจะมีการโทรศัพท์ไปสอบถามความต้องการสั่งซื้อจากลูกค้าแต่ละรายในช่วงเช้าของทุกวัน
(Morning Call) โดยไม่ต้องรอให้ลูกค้าโทรเข้ามาสั่งซื้อเอง
ทำให้บริษัทสามารถจัดระบบการเดินรถได้อย่างรวดเร็ว
อีกทั้งการบริหารสินค้าคงคลังอย่างมีประสิทธิภาพ โดยมีการประชุมกันในทุกสัปดาห์ระหว่างฝ่ายผลิต
ฝ่ายบริการลูกค้า ฝ่ายคลังสินค้า ฝ่ายขาย และฝ่ายการตลาด
เพื่อตรวจสอบแนวโน้มการสั่งซื้อสินค้าของลูกค้าอย่างใกล้ชิด
ทำให้ฝ่ายผลิตวางแผนการผลิตตรงตามความต้องการของลูกค้า นอกจากนั้น
เพื่อสร้างความมั่นใจให้กับลูกค้า บริษัทได้ปรับปรุงระบบการจัดส่งสินค้า
เพื่อเป็นการประกันแก่ลูกค้าได้ว่าในกรณีการสั่งซื้อทั่วไปบริษัทจะจัดส่งสินค้าภายใน 24 ชั่วโมง

1.9 ความเสี่ยงจากการแข่งขันระหว่างผู้ผลิตจากต่างประเทศ

ตามข้อตกลงเขตการค้าเสรีอาเซียน (ASEAN Free Trade Area : AFTA)
ได้ทำให้กำแพงภาษีที่ช่วยป้องกันการนำเข้าของสินค้าต่างประเทศลดลง
การลดภาษีนำเข้าให้อยู่ในอัตราร้อยละ 5
อาจส่งผลให้มีการนำเข้าสินค้าที่มีต้นทุนถูกกว่าเข้ามาแข่งขันในประเทศไทยได้ง่ายขึ้น
นอกจากนี้นโยบายการค้าเสรีของรัฐบาลทำให้มีแนวโน้มสูงที่จะทยอยลดภาษีนำเข้าดังกล่าวให้แก่ประเทศคู่ค้าอื่นๆ
ภายใต้นโยบายข้อตกลงเขตการค้าเสรี (Free Trade Area : FTA)
ซึ่งจะส่งผลให้ระดับการแข่งขันทวีความรุนแรงยิ่งขึ้นทำให้ผู้ผลิตในประเทศต้องให้ความสนใจในการพัฒนาและปรับปรุงทั้งในด้านคุณภาพ
ต้นทุนการผลิต ตลอดจนกลยุทธ์ด้านการตลาดต่างๆ
อย่างสม่ำเสมอเพื่อเพิ่มศักยภาพในการแข่งขันของตนเอง

อย่างไรก็ดี สถิติการนำเข้ากระเบื้องหลังคาของกรมศุลกากรในปี 2549 มีมูลค่านำเข้าเพียง 8.32
ล้านบาทลดลงจากปี 2548 ร้อยละ 44.97 ในทางกลับกัน
บริษัทเห็นว่าข้อตกลงเขตการค้าเสรีกับประเทศเพื่อนบ้านน่าจะเปิดโอกาสให้บริษัทสามารถส่งสินค้าออกโดยมีต้นทุนที่ต่ำลงได้
โดยในปี 2549 สถิติการส่งออกกระเบื้องหลังคาของกรมศุลกากรมีมูลค่า 595.75 ล้านบาท
ซึ่งเพิ่มขึ้นจากปี 2548 ร้อยละ 40.38

2. ความเสี่ยงด้านการบริหารและการจัดการ

2.1 ความเสี่ยงด้านการบริหารและการจัดการของผู้ถือหุ้นรายใหญ่

บริษัทมีสถานะเป็นบริษัทย่อยของบริษัท มายเรียด วัสดุ จำกัด โดย ณ วันที่ 31 ธันวาคม 2549
บริษัท มายเรียด วัสดุ จำกัด มีฐานะเป็นผู้ถือหุ้นรายใหญ่ถือหุ้นในบริษัทร้อยละ 73.33
และรวมกับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นเกินร้อยละ 75 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด อย่างไรก็ตาม
บริษัทก็ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best
Practices) ตามแนวทางของตลาดหลักทรัพย์แห่งประเทศไทย
โดยมุ่งมั่นในการดำเนินธุรกิจตามหลักบรรษัทภิบาลที่ดี (Good Corporate Governance)
อย่างจริงจังและเป็นรูปธรรม
โดยใช้หลักความมีจริยธรรมในการปฏิบัติงานมีการดำเนินงานและเปิดเผยข้อมูลอย่างโปร่งใส

2.2 ความเสี่ยงด้านการบริหารการเงิน
บริษัทมีความเสี่ยงจากการปริวรรตเงินตราต่างประเทศ
เนื่องจากบริษัทมีการซื้อวัตถุดิบและอะไหล่จากต่างประเทศอย่างสม่ำเสมอ
รวมทั้งการสั่งซื้อเครื่องจักรและอุปกรณ์ต่าง ๆ
ทำให้บริษัทอาจมีความเสี่ยงจากความผันผวนของอัตราแลกเปลี่ยนเงินตราต่างประเทศได้

บริษัทไม่มีนโยบายในการกู้เงินเป็นสกุลเงินตราต่างประเทศ
ส่วนหนี้การค้าในธุรกรรมปกติที่เกิดจากการนำเข้าวัตถุดิบ เครื่องจักร
และอุปกรณ์ที่ใช้ในการผลิตกระเบื้องหลังคาก็มีมูลค่าต่ำมากเมื่อเทียบกับค่าใช้จ่ายรวม
บริษัทจึงได้รับผลกระทบจากความผันผวนของอัตราแลกเปลี่ยนน้อยมาก นอกจากนั้น
การส่งออกสินค้าเป็นเงินสกุลต่างประเทศ
ก็ยังเป็นการดำเนินการที่จะช่วยลดความเสี่ยงอันอาจจะเกิดขึ้นจากความผันผวนของเงินตราต่างประเทศส่วนที่จะเกิดจากภาระหนี้การค้าที่เป็นเงินตราต่างประเทศที่บริษัทมีจำนวนเล็กน้อยได้อีกทางหนึ่งด้วย
(Natural Hedge)

[1] ในกรณีของประเทศไทย มาตรฐานความปลอดภัยของกระทรวงมหาดไทย
กำหนดห้ามมิให้นายจ้างให้ลูกจ้างทำงานในที่ๆ มีปริมาณฝุ่นแร่ใยหินในบรรยากาศของการทำงานเกิน
5 เส้นใยต่ออากาศหนึ่งลูกบาศก์เซนติเมตร ทั้งนี้ จากการตรวจวิเคราะห์เมื่อวันที่ 20 พฤศจิกายน
2547 ปริมาณความเข้มข้นของฝุ่นแร่ใยหินในสภาพแวดล้อมการทำงานของบริษัท
ยังคงไม่เกินมาตรฐานความปลอดภัยตามประกาศกระทรวงมหาดไทย